በብሔራዊ መረጃና ደኅንነት የቀድሞ ምክትል ዋና ዳይሬክተር ምክንያት የፌዴራል ፖሊስ ጥብቅ ትዕዛዝ ተሰጠው
በሰብዓዊ መብት ጥሰትና ሙስና ወንጀሎች ተጠርጥረው በእስር ላይ በሚገኙት የብሔራዊ መረጃና ደኅንነት አገልግሎት ምክትል ዋና ዳይሬክተርና የአገር ውስጥ ደኅንነት ኃላፊ ምክንያት፣ በፌዴራል ፖሊስ ወንጀል ምርመራ ቢሮ ላይ ጥብቅ  ትዕዛዝ ተሰጠ፡፡ትዕዛዙን የሰጠው የፌዴራል ከፍተኛ ፍርድ ቤት ልደታ ምድብ 11ኛ ይግባኝ ሰሚ ወንጀል ችሎት ሲሆን፣ ምክንያቱ ደግሞ ፌዴራል ፖሊስ ተጠርጣሪ አቶ ያሬድ ዘሪሁንን በቀጠሮ ቀናቸው ፍርድ ቤት በተደጋጋሚ ሳያቀርብ በመቅረቱ ነው፡፡ አቶ ያሬድ በጠበቆቻቸው አማካይነት ለይግባኝ ሰሚው ፍርድ ቤት ‹‹መሠረታዊ የሕግ ጥሰት ተፈጽሞብኛል፤›› በማለት ያቀረቡት አቤቱታ ተቀባይነት አግኝቶ፣ ለመጋቢት 11 ቀን 2011 ዓ.ም. እንዲቀርቡ ትዕዛዝ ነበር፡፡  በፍርድ ቤቱ ትዕዛዝ መሠረት የፌዴራል ፖሊስ ይግባኝ ባዩን አቶ ያሬድን በቀጠሮ ቀናቸው ማቅረብ ቢኖርበትም ሳያቀርባቸው ቀርቷል፡፡ ፍርድ ቤቱ በዕለቱ ለምን እንዳላቀረባቸው ምክንያቱን ጭምር እንዲያስረዳና አቶ ያሬድን መጋቢት 19 ቀን 2011 ዓ.ም. እንዲያቀርባቸው ትዕዛዝ ቢሰጥም፣ ሳይቀርቡ መቅረታቸውን ጠበቆቻቸው ተናግረዋል፡፡ ጠበቆቹ ለምን እንዳልቀረቡ ግራ በመጋባታቸው ለችሎቱ ባቀረቡት አቤቱታ ምክንያት፣ ፍርድ ቤቱ ለፌዴራል ፖሊስ ጥብቅ ትዕዛዝ ሰጥቷል፡፡ፍርድ ቤቱ በሰጠው ትዕዛዝ ይግባኝ ባይ አቶ ያሬድን በተደጋጋሚ ለምን እንዳላቀረባቸው የፌዴራል ፖሊስ ወንጀል ምርመራ ቢሮ ክፍል ኃላፊ ቀርበው እንዲያስረዱ፣ አቶ ያሬድንም ማክሰኞ መጋቢት 24 ቀን 2011 ዓ.ም.  እንዲያቀርቡ ጥብቅ ትዕዛዝ ሰጥቷል፡፡